b'\n_START_ARTICLE_\nBiografski roman\n_START_PARAGRAPH_\nBiografski roman je tip zgodovinskega romana, ki prikazuje \xc5\xbeivljenje pomembne zgodovinske osebe. Samostojni \xc5\xbeanr pa postane, kadar se loteva sodobnih osebnosti.\n_START_SECTION_\nSlovenski biografski roman\n_START_PARAGRAPH_\nZa prvi slovenski biografski roman velja delo Jurija Vege, in sicer Od pluga do krone (1891), izraz biografski roman se je najprej pojavil \xc5\xa1ele leta 1907. Sprva so ga sku\xc5\xa1ali sloveniti z \xc5\xbeivljenjski roman ali \xc5\xbeivljenjepisni roman (v zvezi z romani Stefana Zweiga)._NEWLINE_Z oznako biografski roman so ozna\xc4\x8dena besedila, ki najpogosteje obravnavajo osebnosti 19. stoletja. Slaba polovica od tega so biografije umetnikov in pesnikov, sledijo kulturnozgodovinske osebnosti, znameniti roparji oziroma rokovnja\xc4\x8di, cerkvene in voja\xc5\xa1ke osebnosti. Zgodbe iz \xc5\xbeivljenja znamenitih Slovencev ohranjajo in utrjujejo njihov sloves, zraven pa sku\xc5\xa1ajo popularizirati tiste osebnosti in poglavja iz slovenska zgodovine, ki jih  uradno zgodovinopisje ni dovolj poudarilo.\n_START_SECTION_\nZa\xc4\x8detki\n_START_PARAGRAPH_\nSeznam slovenskih zgodovinskih povesti se za\xc4\x8dne z biografsko pripovedjo. O literariziranem \xc5\xbeivljenjepisu znamenitega doma\xc4\x8dina govorimo \xc5\xbee leta 1845, ko je Franc Malava\xc5\xa1i\xc4\x8d napisal povest Erazem iz Jame. Naslovna oseba Erazem Lueger je bil sprva v dvorski slu\xc5\xbebi cesarja Friderika III. V dvoboju je ubil grofa Papenheima in bil zato obsojen na smrt. Pobegnil je na svoj v skalo zidani grad v Predjami pri Postojni in dolgo zdr\xc5\xbeal obleganje svojega sorodnika, tr\xc5\xbea\xc5\xa1kega glavarja Ga\xc5\xa1perja Ravbarja, ki ga je imel nalogo izro\xc4\x8diti sodbi. Oblegovalce, ki so ga hoteli izstradati, je dr\xc5\xbeal tako, da jim je po vrvi spustil celo pe\xc4\x8denega vola in sve\xc5\xbee sadje \xe2\x80\x93 grad je imel po zaslugi kra\xc5\xa1kega terena skrivni podzemski izhod na Vipavsko. Pokon\xc4\x8dali so ga s \xc5\xa1estimi topovi na strani\xc5\xa1\xc4\x8du, potem ko ga je izdal neki tujec. Knji\xc5\xbeica je do\xc5\xbeivela ve\xc4\x8d izdaj. Ciril Gale je o njem napravil strip, leta 1978 je Sa\xc5\xa1a Vuga napisal obse\xc5\xbeen roman v treh delih, ki tematizira \xc5\xbeivljenje zadnjega kranjskega roparskega viteza._NEWLINE_Zgodovina biografskega romana jasno izpri\xc4\x8duje, da so bile \xc5\xbeivljenjepisa vredne le pomembne osebnosti.\n_START_SECTION_\nJunaki\n_START_PARAGRAPH_\nJunakom na za\xc4\x8detku slovenske pripovedne proze je skupen nesporazum z oblastjo. Puntarski je tudi Erazem, junak prvega slovenskega zgodovinskega romana, Jur\xc4\x8di\xc4\x8devega Erazma Tatenbaha iz leta 1873.\n_START_SECTION_\nAvtorji\n_START_PARAGRAPH_\nPrva predstavnica biografskega romana, z najobse\xc5\xbenej\xc5\xa1im volumnom tega \xc5\xbeanrskega tipa, je Mimi Malen\xc5\xa1ek. Avtor z najve\xc4\x8djim \xc5\xa1tevilom literariziranih biografij je Ivan Sivec, ki je tudi sicer eden najplodnej\xc5\xa1ih slovenskih pisateljev. Med njegovimi sedemnajstimi zgodovinskimi povestimi samo ena ali dve nista biografske narave. Sistemati\xc4\x8dno se je lotil \xc5\xbeivljenjepisa slovenskih zgodovinskih osebnosti: klerikov, vojskovodij, pesnikov in pisateljev (in njihovih \xc5\xbeensk), likovnih in glasbenih umetnikov, svetnikov, roparjev in pustolovcev. Nekaj Siv\xc4\x8devih biografskih romanov: Brodnikova oporoka, Julija iz Sonetnega venca, Kamen nad gladino ...'